recursal/SuperWikiNEXT-32B huggingface dataset:
**José María Purón Picatoste**, nado o 24 de marzo de 1951 en Logroño (A Rioxa), máis coñecido como **Chema Purón**, é un cantautor, compositor e produtor musical español.

Traxectoria
-----------

Aos trece anos forma, xunto cun compañeiro de colexio, o *Dúo Fender*, para pouco máis tarde formar parte de *Los Yankos*, onde permanece ata 1970, ano no que se traslada a Madrid para cursar estudos de Publicidade e Dereito. Alí entra en contacto coa compañía de discos *Movieplay*, onde exerce de promotor durante catro anos, tralos cales decide finalmente dedicarse profesionalmente á música.

Grava 4 discos como cantautor, pero a partir de 1982 dedícase de cheo a compoñer para outros artistas, de entre os que cabe destacar a José Luis Rodríguez "El Puma", Nana Mouskouri, Paloma San Basilio ou Francisco.

En 1992, unha canción súa interpretada por Francisco, *A dónde voy sin ti*, gaña o Festival da OTI, galardón que repetiría en 1996 co tema *Mis manos*, interpretado por Anabel Russ, quedando en segundo lugar en 1994 co tema *Cuestión de suerte*.

No Festival de Eurovisión celebrado en Dublín en 1995, o seu tema *Vuelve conmigo*, interpretado por Anabel Conde, quedou en segunda posición. Cinco anos máis tarde levou a Serafín Zubiri a Eurovisión co tema *Colgado de un sueño*.

Un dos seus maiores éxitos conseguiuno no XLIV Festival Internacional da Canción de Viña del Mar coa canción interpretada por Gisela *Este amor es tuyo*, que gañou os dous premios máis importantes, as *Gaviotas de Plata* á mellor canción e á mellor interpretación, algo que non ocorrera nunca en 40 anos.

Obra discográfica
-----------------

* *Alma* (1977)
* *A mi compañera* (1978)
* *A la orilla del mar* (1980)
* *En ti* (1982)
* *Lo mejor de Chema Purón* (1993)
* *Discografía completa* (2007)

Producións
----------

### Álbums

Entre outros, produciu álbums para:

* José Luis Rodríguez "El Puma"
* Nana Mouskouri
* Francisco
* Agustín Lara (fillo)
* Serafín Zubiri
* Roberto Herreros
* Lucía Pérez
* Riccardo Cocciante
* Carlos Robles
* Fran Allo

### Cancións

Ten compostas cancións para varios artistas, algúns dos cales son:

* Gisela
* Rosa
* David Bustamante
* José Manuel Soto
* David Civera
* Natalia
* Lucía Pérez
* Fran Allo

Véxase tamén
------------

### Ligazóns externas

* Páxina oficial de Chema Purón

|  |  |
| --- | --- |
| Control de autoridades | 
* Wd: Q860456
* WorldCat
* VIAF: 48620488
* BNE: XX1036463
* Discogs: 3522899
* IMDb: nm1751050
* ISNI: 0000 0000 5925 3046
* LCCN: n2004071049

 |
Cepillos de dentes.
O **cepillo de dentes**, ou **cepillo dental**, é un utensilio de hixiene oral, utilizado para limpar os dentes e as enxivas. Consiste nun corpo ou mango aproximadamente recto nun de cuxos extremos (ou cabeza do cepillo) atópase un denso conxunto de porcas perpendiculares ao corpo que facilita a limpeza de áreas da boca difíciles de alcanzar. Adoita utilizarse en combinación con pasta de dentes ou dentífrico, que tipicamente contén flúor para aumentar a eficacia do cepillado.

Atópanse dispoñibles no mercado en diferentes tamaños, formas e texturas de porcas e adóitanse comercializar coa mención suave, medio ou duro en función da súa dureza, aínda que non existe norma en vigor que estableza os limiares de dureza para diferenciar devanditas mencións. A maioría dos cepillos dentais son fabricados con corpos de plástico e porcas de fibras sintéticas.

Notas
-----

1. 1 2  Definicións no *Dicionario da Real Academia Galega* e no Portal das Palabras para *cepillo*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cepillo de dentes Modificar a ligazón no Wikidata*** |

### Outros artigos

* Árbore cepillo de dentes
* Cepillo
* Cepillo dental eléctrico
* Cepillos interproximais
* Fío dental
* Lapis branqueador
* Pasta dental

### Ligazóns externas

* Historia do cepillo de dentes, *(en castelán)*.

|  |  |
| --- | --- |
| Control de autoridades | 
* Wd: Q134205
* AAT: 300236465
* GiantBomb: 3055-909
* GND: 4190491-6
* JSTOR: toothbrushes
* MAG: 2777892068

 |

|  |  |
| --- | --- |
| Identificadores | 
* NCIt: C73512
* UMLS: C0183975

 |
**Clara Cid Bengoa**, nada en Verín, é unha enxeñeira galega. En 2021 foi galardoada polo Grupo de Deseño e Estruturas Aeroespaciais do Instituto Americano de Aeronáutica e Astronáutica (AIAA).

Traxectoria
-----------

Clara Cid estudou enxeñería de camiños, canais e portos na Universidade da Coruña. É alumna do programa de Doutoramento de Enxeñaría Civil da Escola Técnica Superior de Enxeñaría de Camiños, Canais e Portos e investigadora do Grupo de Mecánica de Estruturas da Universidade da Coruña.

Premios e Recoñecementos
------------------------

En 2014, obtivo o premio Puentes polo proxecto: Pasarela peonil sobre o río Miño, entre Goián e Vilanova de Cerveira.

En 2021, recibiu o "2021 SwRI Student Paper Award in Non-Deterministic Approaches" no Foro AIAA SciTech, polo seu artigo titulado "Probability-Damage approach for Fail-Safe design Optimization under Aleatory Uncertainty (β-PDFSO)".

En 2022, recibiu o "2022 Lockheed Martin Student Paper Award in Structures", no Foro AIAA SciTech, polo seu artigo titulado "Fail-safe design optimization of an aircraft fuselage-wing section using the DamageCreator software".

Notas
-----

1. ↑  "Clara Cid Bengoa: la ingeniera premiada por la aeronáutica de EEUU que diseña estructuras seguras para aviones". *Influyentes Cantabria* (en castelán). 2021-02-16. Consultado o 2021-02-20.
2. 1 2 3  "A alumna de Doutoramento en Enxeñaría Civil Clara Cid Bengoa, premiada no Foro SciTech do Instituto Americano de Aeronáutica e Astronáutica". *udc.es*. Consultado o 2021-02-20.
3. ↑  "Excelencia de estudiantes -" (en castelán). Consultado o 2021-06-01.
4. ↑  Miranda, Carlos (2021-01-23). "Por aviones seguros, hoy y mañana". *La Opinión de A Coruña* (en castelán). Consultado o 2021-02-20.
5. ↑  "La aeronáutica de Estados Unidos premia a una investigadora gallega". *La Voz de Galicia* (en castelán). 2022-01-16. Consultado o 2022-01-16.

Véxase tamén
------------

### Ligazóns externas

* Clara Cid Bengoa entrevistada por Investigal.

|  |  |
| --- | --- |
| Control de autoridades | 
* Wd: Q105606372
* ORCID: 0000-0001-5443-6262

 |
Diagrama Presión-Volume do Ciclo Otto
O **Ciclo de Otto** é un ciclo termodinámico, que idealiza o funcionamento de motores de combustión interna con ignición por faísca. Foi definido por Beau de Rochas e aplicado con logro polo enxeñeiro alemán Nikolaus Otto en 1876, e posteriormente por Étienne Lenoir e Rudolf Diesel.

Este ciclo caracterízase porque a adición de calor se produce a "volume constante" a diferenza do ciclo Diesel onde se fai a "presión constante".

Fases
-----

1. **Compresión** 1-2 isentrópica
2. **Adición de Calor** 2-3 a volume constante
3. **Expansión** 3-4 isentrópica
4. **Renovación** 4-1 isóbara (presión constante)

Tipos
-----

O ciclo Otto pódese aplicar tanto en motores de dous tempos (motores pequenos: ciclomotores, pequenos xeradores...) como en motores de catro tempos (a maioría dos motores de gasolina en vehículos)

| * v
* c
* e
Ciclos termodinámicos |
| --- |
| Ciclos de combustión externa | 
* Ciclo de Carnot
* Ciclo Ericsson
* Ciclo Kalina
* Ciclo de Rankine
* Ciclo rexenerativo
* Ciclo Stirling
* Ciclo Stoddard
* Ciclo Vuilleumier

 |
| Ciclos de combustión interna | 
* Ciclo Atkinson
* Ciclo Brayton
* Ciclo Diesel
* Ciclo Lenoir
* Ciclo Miller
* Ciclo Otto

 |
| Combinacións de ciclos | 
* Ciclo combinado

 |

|  |  |
| --- | --- |
| Control de autoridades | 
* Wd: Q201762
* GEC: 0047994
* JSTOR: otto-cycle
* MAG: 130207615

 |
O **CD15** (*cluster* de diferenciación 15) ou 3-fucosil-N-acetil-lactosamina é un antíxeno da superficie celular, principalmente de neutrófilos e certas células tumorais, que media a fagocitose e a quimiotaxe. Quimicamente o CD15 é un carbohidrato, non unha proteína. Funciona como molécula de adhesión que pode expresarse formando parte de glicoproteínas, glicolípidos e proteoglicanos.

O CD15 encóntrase en neutrófilos,monocitos e promielocitos, e exprésase en pacientes da enfermidade de Hodgkin, algunhas leucemias linfocíticas crónicas de células B, leucemias linfoblásticas agudas, e na maioría de leucemias non linfocíticas. Tamén se chama **Lewis x** e **SSEA-1** (*stage-specific embryonic antigen 1*, antíxeno embrionario específico de etapa 1) e representa un marcador para as células nai pluripotenciais murinas, nas cales xoga un importante papel na adhesión e migración das células no embrión preimplantación. Sintetízano o encima FUT4 (fucosiltransferase 4) ou o FUT9.

Importanica diagnóstica
-----------------------

O CD15 está presente en case todas as células Reed-Sternberg, incluíndo as súas raras variantes mononucleares, e utilízase en inmunohistoquímica para identificar a presenza de ditas células nas biopsias. A presenza destas células serve para diagnosticar o linfoma de Hodgkin. As células de Reed-Sternberg mostran un patrón característico de positividade para o CD15, con tinguidura da membrana plasmática combinada con tinguidura do aparato de Golgi. Os paneis inmunohistoquímicos para a diagnose da enfermidade de Hodgkins empregan xeralmente o CD15 xunto co CD30 e o CD45; este último non se tingue nas células de Reed-Sternberg pero si en case todas as outras células linfoides. O CD15 está tamén presente en case o 50% das células de adenocarcinoma e pode usarse para distinguir esta condición do mesotelioma, que é tipicamente negativo.

Notas
-----

1. ↑  MeshName - CD15+Antigen
2. ↑  Kerr MA, Stocks SC (1992). "The role of CD15-(Le(X))-related carbohydrates in neutrophil adhesion". *Histochem. J.* **24** (11): 811–26. PMID 1362195. doi:10.1007/BF01046353.
3. 1 2  Nakayama F, Nishihara S, Iwasaki H, Kudo T, Okubo R, Kaneko M, Nakamura M, Karube M, Sasaki K, Narimatsu H (2001). "CD15 expression in mature granulocytes is determined by alpha 1,3-fucosyltransferase IX, but in promyelocytes and monocytes by alpha 1,3-fucosyltransferase IV". *J. Biol. Chem.* **276** (19): 16100–6. PMID 11278338. doi:10.1074/jbc.M007272200.
4. ↑  Leong, Anthony S-Y; Cooper, Kumarason; Leong, F Joel W-M (2003). *Manual of Diagnostic Cytology* (2 ed.). Greenwich Medical Media, Ltd. pp. 83–84. ISBN 1-84110-100-1.

|  |  |
| --- | --- |
| Control de autoridades | 
* Wd: Q3959958
* MAG: 2776804306

 |

|  |  |
| --- | --- |
| Identificadores | 
* CAS: 98603-84-0
* ChEMBL: CHEMBL375586
* ChemSpider: 559072
* DTXSID: DTXSID60913167
* MeSH: D000080506
* MeSH: D23.050.285.050.050.500
* PubChem: 643990

 |
**Cefamandol** é un antibiótico beta-lactámico pertencente á segunda xeración de cefalosporinas. Deixou de comercializarse xa nalgúns países coma Estados Unidos e España.

A fórmula farmacéutica é un sal de cefamandol denominado cefamandol-Nafate, que se transforma en cefamanadol por mor da estearasa plasmática

Espectro de acción
------------------

Cefamandol ten actividade fronte a bacterias grampositivas: Staphylococcus aureus, Streptococcus pyogenes e Streptococcus pneumoniae. Porén, non ten actividade fronte a Enterococcus. Tamén é activo fronte a Proteus mirabilis, Escherichia coli e Klebsiella pneumoniae. Son resistentes Enterobacter e Serratia marcescens.

Dosificación
------------

Soamente existe formulación parenteral.

Embarazo e lactación
--------------------

Non hai recomendación sólidas acerca deste aspecto.

Notas
-----

1. ↑  "Rexistro de "cefamandol" na FDA" (en inglés). Consultado o 14 setembro 2018.
2. ↑  "Ficha de cefamandol en PubChem". Consultado o 14 setembro 2018.
3. ↑  Gerald P Bodey (Marzo de 1976). "In Vitro Studies of Cefamandole". *Antimicrob Agents Chemother* (en inglés). Consultado o 14 setembro 2018.
**Cefpodoxima** é un antibiótico beta-lactámico pertencente á terceira xeración de cefalosporinas.
A fórmula farmacéutica é cefpodoxima-proxetilo, un éster que se transforma na forma activa no organismo humano. 130 miligramos deste éster corresponden a 100 mg de cefpodoxima.

Espectro de acción
------------------

Cefpodoxima é activa fronte a bacterias grampositivas: Staphylococcus aureus, Staphylococcus saprophyticus, Streptococcus pneumoniae e Streptococcus pyogenes. Tamén presenta actividade fronte a Escherichia coli, Klebsiella pneumoniae, Proteus mirabilis, Haemophilus influenzae, Moraxella catarrhalis e Neisseria gonorrhoeae. Tamén presenta actividade in-vitro (non existen estudos de eficacia clínica) fronte a Streptococcus agalactiae, Citrobacter diversus, Klebsiella oxytoca, Proteus vulgaris, Providencia rettgeri, Haemophilus parainfluenzae e Peptostreptococcus magnus.

Dosificación
------------

Unicamente existe formulación oral. A dose convencional é de 200 a 400 miligramos cada 12 horas. A dose debe reducirse en insuficiencia renal (filtrado menor de 40) e en poboación pediátrica.

Embarazo e lactación
--------------------

Cefpodoxima está catalogada na categoría B da FDA. Non obstante secrétase no leite materno en importantes cantidades, polo que se desaconsella o seu uso durante a lactación3.

Indicacións terapéuticas
------------------------

A axencia española de medicamentos recolle tres indicacións: sinusite aguda bacteriana, amigdalite e exacerbación aguda da bronquite crónica.

Efectos secundarios
-------------------

Os máis salientables son as molestias gastrointestinais e a diarrea.

Notas
-----

1. ↑  Josep Mensa Pueyo (2015). *Guía de terapéutica antimicrobiana* (en castelán). ISBN 9788488825155.
2. ↑  "Ficha técnica de "cefdopoxima" da FDA" (PDF) (en inglés). Maio 2013. Consultado o 14 setembro 2018.
3. ↑  "Ficha técnica de cefpodoxima da AEMPS" (PDF) (en Castelán). Setembro 2016. Arquivado dende o orixinal (PDF) o 15 de setembro de 2018. Consultado o 14 setembro 2018.
O **Ciclo Brayton** ou **ciclo de Brayton** é un ciclo termodinámico que describe os procesos nun motor que consta dun compresor, unha cámara de combustión e un expansor, é chamado así en honor do enxeñeiro americano George Brayton (1830–1892).

Ciclo Brayton Ideal
-------------------

O ciclo Brayton é un ciclo ideal, utilizado hoxe en día para unha aproximación dos procesos térmicos que ocorren nas turbinas a gas, describindo variacións de estado (presión e temperatura) dos gases. O concepto é utilizado como base didáctica e para análise dos ciclos reais, que se desvían do modelo ideal, debido a limitacións tecnolóxicas e fenómenos de irreversibilidade, como o atrito.

Diagrama Entalpia x Entropía de **Ciclo Brayton** (ideal) e ciclo real a gas.
O ciclo se constitúe de catro etapas. Primeiramente, o ar en condición ambiente pasa polo compresor, onde ocorre unha compresión adiabática e isentrópica, con aumento de temperatura e consecuente aumento de entalpía. Comprimido, o ar é dirixido ás cámaras, onde se mestura co combustíbel posibilitando a queima e quecemento, á presión constante. Ao saír da cámara de combustión, os gases, á alta presión e temperatura, se expanden conforme pasan pola turbina, idealmente sen variación de entropía. Na medida en que o fluído exerce traballo sobre as palletas, redúcense a presión e temperatura dos gases, xerándose potencia mecánica. A potencia extraída a través do eixe da turbina é usada para accionar o compresor e eventualmente para accionar outra máquina. A cuarta etapa non ocorre fisicamente, se tratando dun ciclo termodinámico aberto. Conceptualmente, esta etapa representa a transferencia de calor do fluído para o ambiente.

Desta forma, mesmo se tratando dun ciclo aberto, parte da enerxía proveniente da combustión é rexeitada so a forma de calor, contido nos gases quentes de escape. O rexeitamento de calor é un límite físico, intrínseco ao funcionamento de ciclos termodinámicos, mesmo nos casos ideais, como define a Segunda Lei da Termodinámica.

A perda de ciclo ideal pode ser cuantificada pola potencia proveniente do combustíbel, descontándose a potencia de accionamento do compresor e a potencia líquida. Así, diminúese a perda a medida que se reduce a temperatura de escape e se eleva a temperatura de entrada da turbina, o que fai da resistencia, a altas temperaturas, das partes da turbina un punto extremamente crítico na tecnoloxía de construción destes equipamentos.

| * v
* c
* e
Ciclos termodinámicos |
| --- |
| Ciclos de combustión externa | 
* Ciclo de Carnot
* Ciclo Ericsson
* Ciclo Kalina
* Ciclo de Rankine
* Ciclo rexenerativo
* Ciclo Stirling
* Ciclo Stoddard
* Ciclo Vuilleumier

 |
| Ciclos de combustión interna | 
* Ciclo Atkinson
* Ciclo Brayton
* Ciclo Diesel
* Ciclo Lenoir
* Ciclo Miller
* Ciclo Otto

 |
| Combinacións de ciclos | 
* Ciclo combinado

 |

|  |  |
| --- | --- |
| Control de autoridades | 
* Wd: Q746338
* EBID: ID
* MAG: 42611778

 |
**Ceftibuten** é un antibiótico beta-lactámico pertencente á terceira xeración de cefalosporinas. Foi comercializado baixo o nome de *Cedax*.

Espectro de acción
------------------

Ceftibuten é activo fronte Streptococcus pneumoniae, Streptococcus pyogenes, Haemophilus influenzae e Moraxella catarrhalis. As especies de Enterococcus, Pseudomonas aeruginosa e Bacteroides fragilis son resistentes.

Indicacións
-----------

As indicacións deste medicamento son a bronquite aguda e a otite media aguda.

Dosificación
------------

So existe formulación oral. A dose convencional é de 400 miligramos cada 12 ou 24 horas. A dose debe axustarse en poboación pediátrica e en insuficiencia renal (filtrado menor de 50).

Embarazo e lactación
--------------------

Ceftibuten está incluído na categoría B da FDA durante o embarazo. Non hai estudos sobre a concentración de ceftibuten no leite materno, pero si se sabe que outras cefalosporinas si se secretan no leite, polo que se recomenda precaución.
.

Efectos secundarios
-------------------

Semellantes ao resto das cefalosporinas, destacan as náuseas e a diarrea.

Notas
-----

1. ↑  Josep Mensa Pueyo (2015). *Guía de terapéutica antimicrobiana* (en castelán). ISBN 9788488825155.
2. ↑  "Ficha técnica de "ceftibuten" da FDA" (PDF). Consultado o 12 setembro 2018.

|  |  |
| --- | --- |
| Control de autoridades | 
* Wd: Q419521
* MAG: 2778992319

 |

|  |  |
| --- | --- |
| Identificadores | 
* ATC: J01DD14
* CAS: 97519-39-6
* ChEBI: 3510
* ChEMBL: CHEMBL1605
* ChemSpider: 4445419
* DrugBank: 01415
* DTXSID: DTXSID4045925
* ECHA: 100.238.211
* IEDB: 1083492
* KEGG: C08117
* MeSH: D000077722
* MeSH: D02.065.589.099.249.187
* NDF-RT: N0000148426
* PubChem: 5282242
* RxNorm: 20492
* UMLS: C0055014
* UNII: IW71N46B4Y

 |
O ciclo de Krebs inverso ou redutivo. As liñas descontinuas son vías encimáticas alternativas.
O **ciclo de Krebs inverso** ou **ciclo de Krebs redutivo** (tamén **ciclo do ácido cítrico inverso** ou redutivo, ou **ciclo do ácido tricarboxílico inverso** ou redutivo) 
é unha secuencia de reaccións metabólicas que utilizan algunhas bacterias para producir compostos carbonados a partir de dióxido de carbono e auga.

Esta vía metabólica é o ciclo de Krebs ou ciclo do ácido cítrico funcionando en sentido inverso: Mentres que ao ciclo de Krebs se incorporan moléculas carbonadas relativamente complexas, que se oxidan nel e liberan CO2 e auga, o ciclo inverso fai o contrario, toma CO2 e auga para fabricar compostos carbonados complexos.
Este proceso utilízano algunhas bacterias para sintetizar compostos carbonados, ás veces usando hidróxeno, sulfuro, ou tiosulfato como doantes de electróns. Este proceso, pode considerarse como unha alternativa á fixación de carbono inorgánico no ciclo da pentosa fosfato redutivo; este último ten lugar nunha ampla variedade de microorganismos e organismos superiores.

Esta vía metabólica é un posible candidato a ser unha das reaccións prebióticas que se producían nas condicións iniciais reinantes na Terra primitiva, polo que é de interese para o estudo da orixe da vida. Descubriuse que algunhas das reaccións da vía poden ser catalizadas por minerais.

Notas
-----

1. ↑  Evans MC; Buchanan BB; Arnon DI (1966). "A new ferredoxin-dependent carbon reduction cycle in a photosynthetic bacterium.". *Proc Natl Acad Sci U S A.* **55** (4): 928–34. PMC 224252. PMID 5219700. doi:10.1073/pnas.55.4.928.
2. ↑  Buchanan BB; Arnon DI. (1990). "A reverse KREBS cycle in photosynthesis: consensus at last.". *Photosynth Res* **24**: 47–53. PMID 11540925. doi:10.1007/BF00032643.
3. ↑  Xiang V. Zhang; Scot T. Martin (2006). "Driving Parts of Krebs Cycle in Reverse through Mineral Photochemistry". *J. Am. Chem. Soc.* **128** (50): 16032–16033. PMID 17165745. doi:10.1021/ja066103k.

Véxase tamén
------------

### Outros artigos

* Ciclo de Krebs
* Fixación do carbono
* Ciclo de Calvin
* Orixe da vida

|  |  |
| --- | --- |
| Control de autoridades | 
* Wd: Q22283601
* EBID: ID
* MAG: 18545589

 |
| Bohol |
| --- |
| 

|  |  |
| --- | --- |
| Bandeira de Bohol |  |
| Bandeira | Escudo |

 |
| Localización |
| Mapa de localización de Bohol, en Filipinas.Mapa de localización de Bohol, en Filipinas. |
| Datos |
| Capital | Tagbilaran |
| País | Filipinas |
| Linguas | Cebuano |
| Poboación (2007) | 1 137 268 hab. |
| Superficie | 4.117,3 km² |
| Densidade | 276,2 hab./km² |
| Concellos | 47 |
| Coordenadas | 9°50′N 124°10′L﻿ / ﻿9.833, -124.167 |
| Maior Altura |  |

Vista dos *Outeiros de Chocolate*, unha grande atracción turística da illa.
**Bohol** é unha provincia e illa de Filipinas e está situada na rexión das Visayas Centrais. A súa capital é cidade de Tagbilaran. É a décima illa máis grande do país, situada no corazón das Visayas. Á o oeste de Bohol está a illa de Cebú, ao nordés está a illa Leyte e ao sur, tras o mar de Bohol está Mindanao. Bohol é un destino turístico popular coas súas praias, igrexas e escursos. Os *outeiros do chocolate*, cerros con forma de chea formados da pedra calcaria, son a atracción máis popular. A illa de Panglao, localizada ao suroeste da cidade de Tagbilaran, ten algunhas das mellores praias do país. O tarsero filipino, considerado por algún ser o primate máis pequeno, é indíxena á illa.

Os boholanos falan da patria da illa como a "República de Bohol" coa convicción e o orgullo. Un estreito separa a illa de Cebú e de Bohol, e ambas as partes teñen unha lingua común, o cebuano, con todo, os boholanos conservan diferenzas evidentes respecto dos cebuanos. Os outeiros dominan a paisaxe da illa de Bohol. Existen dúas cordilleiras que se estenden paralelamente de noroeste a sueste. Hai unha meseta interior dominada polos outeiros da pedra calcaria. En Carmen, Batuan e Sagbayan, estes outeiros forman bastante conos case perfectos e coñécenllos popularmente como os *outeiros do chocolate*.

O clima de Bohol é xeralmente seco, coa precipitación máxima entre os meses de xuño e outubro. O interior é máis fresco que a costa. Bohol é a provincia de nacemento de Carlos P. Garcia, o cuarto presidente da Filipinas (1957-1960), o cal naceu en Talibon, Bohol.

Localidades
-----------

* Tagbilaran, a capital

|  |  |  |  |
| --- | --- | --- | --- |
| * Alburquerque
* Alicia
* Anda
* Antequera
* Baclayon
* Balilihan
* Batuan
* Bien Unido
* Bilar
* Buenavista
* Calape
* Candijay
 | * Carmen
* Catigbian
* Clarin
* Corella
* Cortes
* Dagohoy
* Danao
* Dauis
* Dimiao
* Duero
* Garcia Hernandez
* Guindulman
 | * Inabanga
* Jagna
* Getafe
* Lila
* Loay
* Loboc
* Loon
* Mabini
* Maribojoc
* Panglao
* Pilar
* Sagbayan
 | * San Isidro
* San Miguel
* Sevilla
* Sierra Bullones
* Sikatuna
* Talibon
* Trinidad
* Tubigon
* Ubay
* Valencia
 |

|  |  |
| --- | --- |
| Control de autoridades | 
* Wd: Q13752
* WorldCat
* VIAF: 151299850
* GEC: 0010765
* GeoNames: 1724395
* GND: 4226903-9
* LCCN: n82211832
* MusicBrainz: ID
* SUDOC: 027671666
* TGN: 1001154

 |
O **Círculo Cultural Recreativo e Deportivo Perlío (CCRD Perlío)** é unha asociación que ten como obxectivo promocionar actividades recreativas, culturais de deportivas entre a veciñanza da parroquia de Perlío (Fene). Ademais promove o estreitamento de lazos, de amizade e unificación, á creación de hábitos saudables entre a comunidade mediante a organización das súas actividades deportivas.

Historia
--------

Foi creada o 18 de agosto de 1959. Na primeira xunta xestora estiveron Antonio Rivera Seco e Juan A. Lamas Rivera. En 1961 Francisco Domínguez Rivera foi elixido primeiro secretario da asociación.

Actividades
-----------

Entre as actividades organizadas estaban o baile de reis, os bailes de entroidos, o baile das raíñas do Círculo, o baile das flores, o baile de outono, o baile aniversario e o baile de fin de ano, sempre acompañados por boas orquestras. Tamén se fixo homenaxe á Cultura Galega, coa Mostra da Cultura Galega nos primeiros anos e posteriormente coa semana das Letras Galegas con exposicións, conferencias, música, danza galega e teatro. Realizáronse actividades para a infancia, con semanas infantís.

Nos últimos anos[*cando?*] leváronse a cabo degustacións nas festas gastronómicas.

Notas
-----

1. ↑  "Historia del C.C.R.D. Perlío – Año 1961". *CCRD Perlío*. Arquivado dende o orixinal o 09 de xaneiro de 2023. Consultado o 09 de xaneiro de 2023.
***Charlie e o grande ascensor de cristal***, é un libro infantil escrito polo autor galés Roald Dahl, continuación de *Charlie e a fábrica de chocolate*. Nun principio o autor quería publicar un só libro, pero por indicación do seu editor dividiuno en dous.

Argumento
---------

Despois de conseguir o dereito a herdar a fábrica de chocolate, Charlie emprende unha viaxe con Willy Wonka e a súa familia ó espazo exterior mercede ó marabilloso ascensor de cristal, pero debido a un erro técnico entran en órbita. Unha vez que chegan ó espazo encóntranse co primeiro hotel espacial da historia, feito nos Estados Unidos, onde quedan a vivir. Dentro do hotel son sorprendidos por unhas criaturas sanguentas do universo chamadas *Knidos Vermiciosos*. Trás unha serie de problemas déixanos escapar. Os superviventes volven ó ascensor de cristal e intentar volver á terra, pero os Knidos Vermiciosos os atacan de novo. Finalmente Charlie e Willy Wonka son os salvadores e logran facer regresar o ascensor á Terra. Ó regreso Willy Wonka amósalles unhas pastillas chamadas Wonka-Vita, que permiten rexuvenecer 20 anos. Wonka ofrécelles varias pastillas ós avós de Charlie, que entolecidos por rexuvenecer consomen máis da conta, converténdose en bebés, agás o avó Joe, que decide non tomar pastillas e a avoa Georgina, que rexuvenece demasiado rápido e desaparece.

|  |  |
| --- | --- |
| Control de autoridades | 
* Wd: Q530406
* BiTraGa: 339
* ISFDB: 6662
* MusicBrainz: ID
* OCLC: 314239

 |
O **Bierzo Baixo** ou **Baixo Bierzo** é a zona central da bisbarra leonesa do Bierzo, e fórmana os concellos de Arganza, Borrés, Cabañas Raras, Cacabelos, Camponaraia, Carracedelo, Cubillos del Sil, Ponferrada, Priaranza do Bierzo, Sancedo, Toural dos Vaos e Vilafranca do Bierzo.

Ocupa a parte máis profunda e plana da foxa tectónica que forma O Bierzo, coñecida como *fosa berciana*.

Tradicionalmente o sector máis importante foi o primario a través da gran produción hortofrutícola favorecida polo micro-clima do que goza O Bierzo o cal é máis adondo nesta bisbarra do Bierzo Baixo. Durante o século XX e, principalmente, debido á explotación dos depósitos de carbón e ferro. Do bierzo produciuse un gran desenvolvemento do sector secundario protagonizado polas empresas Mineiro Siderúrxica de Ponferrada e Endesa, esta última coas súas centrais térmicas de Compostilla I (xa desmantelada, hoxe sede do CIUDEN (Fundación Cidade da Enerxía), e Compostilla II en Cubillos del Sil, a segunda central térmica en cantidade de produción de España. Tamén outras empresas como Cementos Cosmos en Tuoral dos Vaos tiveron un gran protagonismo neste sector.

Coa chegada da segunda metade do século XX e o crecemento da cidade de Ponferrada prodúcese unha engalaxe do sector terciario, o sector de servizos, principalmente no núcleo urbano de Ponferrada e en menor medida nos de Camponaraia e Cacabelos.

En Fontesnovas, concello de Ponferrada, ten a súa sede a Mancomunidade de Concellos da Bisbarra de Ponferrada

Notas
-----

1. ↑  "Cidade da Enerxía" (en castelán). Consultado o 28 de xaneiro de 2010.
Para outras páxinas con títulos homónimos véxase: Capela da Misericordia.

A **Capela da Misericordia**, tamén coñecida como a **Capela da Santa Casa da Misericordia**, é unha igrexa de estilo renacentista situada na zona histórica da cidade de Tui

Historia
--------

A Santa Casa da Misericordia foi fundada en Tui seguindo o modelo das misericordias portuguesas. A edificación data orixinalmente de 1542 e os estatutos serían aprobados polo bispo Miguel Muñoz en 1542, o que fai que esta Misericordia sexa a máis antiga de España. Unha das súas finalidades era dar lugar de sepultura e socorro ás persoas máis necesitadas. Durante o século XVI ampliaríase a primitiva capela contando na fronte cunha curiosa tripla portada que quedaría rematada en 1571 coas obras da facha central realizadas polo mestre canteiro Melchor Alonso Feal, que aínda se conservan.

No interior consérvase o retablo maior, manierista, e as imaxes de devoción da Semana Santa tudense. Entre as imaxes procesionais destaca A Dolorosa da autoría de Agustín Querol. A última reforma data de 1916 pero conserva obras de diferentes épocas e estilos.

O mestre canteiro fixo constar a súa autoría co texto "Feal a fez 1575" que ademais de reivindicar o seu traballo constitúe un dos textos en galego máis tardíos nun edificio público.
**Charles-Alexis-Adrien Duhérissier de Gerville**, nado en Gerville-la-Forêt o 19 de setembro de 1769 e finado en Valognes o 26 de xullo de 1853, foi un erudito, historiador, naturalista e arqueólogo francés.

Traxectoria
-----------

O Pórtico da Gloria da Catedral de Santiago de Compostela é un exemplo do estilo románico.
Era fillo do nobre Charles de Gerville. Estudou no colexio de Coutances e máis tarde estudou dous cursos de Dereito na universidade da cidade de Caen.

Charles de Gerville cuñou por primeira vez o termo *románico* para se referir á etapa da arquitectura que comprendía dende a caída do Imperio Romano até o século XII; o termo xa existía relacionado coas linguas derivadas do latín (linguas romances ou románicas) e el empregouno nunha carta dirixida en 1818 ao seu amigo Arcisse de Caumont, outro arqueólogo francés que foi quen o difundiu no seu *Essai sur l'architecture du moyen âge, particulièrement en Normandie* (*Ensaio sobre a arquitectura medieval, particularmente en Normandía*), datado no ano 1824.

Obras
-----

* *Voyage archéologique dans la Manche*, 1818-1820.
* *Les Abbayes et les anciens châteaux de la Manche*, 1825.
* *Recherches sur le Hague-dike et les premiers établissements militaires des Normands sur nos côtes*, 1831.
* *Études géographiques et historiques sur le département de la Manche*, 1854.
* *Les Châteaux de la Manche: l’arrondissement de Saint-Lô*, 1989.

Véxase tamén
------------

### Bibliografía

* Lefèvre, F. (1996) *La famille de Charles du Hérissier de Gerville*, Saint-Lô: Société d’archéologie et d’histoire de la Manche.

|  |  |
| --- | --- |
| Control de autoridades | 
* Wd: Q963774
* WorldCat
* VIAF: 41876780
* BNF: 12144602r
* CERL: cnp00422713
* FAST: 1563381
* GND: 120899256
* ISNI: 0000 0000 4109 9984
* LCCN: no2001038418
* SNAC: w6kr0r2p
* SUDOC: 029923697

 |
O **ciclo de desenvolvemento** é a formalización dunha evolución que sofren todos os produtos do mundo real. Comunmente terá as fases de nacemento, desenvolvemento, madurez e morte.

Ciclo de vida dun produto informático
-------------------------------------

O desenvolvemento dun sistema informático trae consigo tres etapas: a definición, o desenvolvemento e o mantemento. Estes pasos encontraranse sempre, independentemente do tamaño, da complexidades e da área de aplicación.

* **Definición**. Caracteriza o sistema: a información que vai usar, os condicionantes, criterios de validación etc.
* **Desenvolvmento**. Deséñanse as estruturas, impleméntanse, documéntanse e faise unha serie de probas.
* **Mantemento**. Unha vez construído o sistema pódense atopar fallos que deben corrixirse, ou pensar en novas prestacións que se deberán engadir á aplicación.

Estes ciclos de vida son retroalimentados, de forma que, estando nunha das fases, poderemos retroceder se atopamos erros mediante revisións na documentación.

Véxase tamén
------------

### Outros artigos

* Enxeñaría de software

|  |  |
| --- | --- |
| Control de autoridades | 
* Wd: Q1211457
* MAG: 135945739

 |
O ***Big Crunch*** (*grande implosión*) é unha teoría cosmolóxica sobre a fin do universo.

Características
---------------

Esta teoría propón que, tralo *Big Bang*, o universo comezou unha fase de expansión (que aínda continúa hoxe), pero que esta expansión comezará a desacelerarse e chegará un punto no que a gravidade será máis forte cá enerxía da explosión e o universo comezará unha fase de contracción.

Durante a fase de contracción, as galaxias comezarían a desplazarse de novo cara ao centro do universo e comezarían a chocar unhas coas outras, inda que as colisións entre estrelas non serían frecuentes debido á gran separación que hai entre elas mesmo dentro das propias galaxias. A temperatura do universo comezaría a aumentar pola proximidade das estrelas e a acumulación de enerxía nun espazo cada vez máis pequeno. As estrelas e estruturas planetarias comezarían a desaparecer non só polas colisións (cada vez máis frecuentes conforme a acumulación de materia sexa maior no centro do universo), se non que a elevadísima temperatura do baleiro acabarían por impedirlles que realicen a fusión nuclear.

Logo destruiríanse os enlaces moleculares, os átomos e os nucleóns, quedando unicamente quarks e fotóns (cando as partículas se atopan a grandes temperaturas non poden formar enlaces de ningún tipo)

Os buratos negros tamén colisionarían e chegaría un punto no que só existiría un único burato negro supermasivo que absorbería toda a materia do universo.

A partir desta teoría, xorde a idea de que o universo é cíclico (ata o punto de que algúns científicos propoñen que, na fase de contracción, o tempo correría en sentido contrario ó da actual fase de expansión), pois ese gran burato negro volvería colapsar orixinando un novo *Big Bang* e o reinicio do universo, sen variar ningunha das leis físicas.

Pola contra, os científicos descubriron recentemente que o universo non se está contraendo, nin sequera reducindo a velocidade de expansión. Ademais, o descubrimento da enerxía escura (que supón o 73% do total de materia e enerxía do universo, mesmo sen coñecerse aínda abondo) deixa practicamente obsoleta a teoría do *Big Crunch*, dando lugar a outras coma o *Big Freeze* ou o *Big Rip*.

|  |  |
| --- | --- |
| Control de autoridades | 
* Wd: Q221037
* EBID: ID
* GND: 4444814-4
* MAG: 115552227
* PSH: 521

 |
**Bush** é unha banda inglesa de rock alternativo formada en Londres en 1992 pouco despois de que o guitarrista e vocalista Gavin Rossdale e o guitarrista Nigel Pulsford se coñecesen. Ao pouco tempo recrutaron ao baixista Dave Parsons, posteriormente ao batería Robin Goodridge, e comezaron a compoñer. Dave Parsons uniuse a Bush pouco despois de deixar Transvision Vamp. Baterías como Sacha Gervasi, Amir e Spencer Cobrin ocupáronse das baquetas antes de que Robin Goodridge quedase como membro permanente completando a formación.

O grupo atopouse co éxito tras a edición do seu álbum de estrea *Sixteen Stone* en 1994, que foi certificado 6 veces platino pola RIAA. Bush sería unha das bandas de rock máis exitosas comercialmente dos 90, vendendo máis de 10 millóns de discos nos Estados Unidos. A pesar do seu éxito nos Estados Unidos, a banda foi menos coñecida no seu propio país e conseguiu só un éxito marxinal alí. Bush tivo numerosos sinxelos no *top ten* das listas da *Billboard*, e un número 1 con *Razorblade Suitcase* en 1996. O grupo separouse en 2002, pero reuniuse en 2010 e comezou a traballar nun novo álbum, *The Sea of Memories*, que foi editado en setembro de 2011.

O grupo elixiu o nome "Bush" porque vivían na área londiniense de Shepherd's Bush.

No Canadá chegou a ser coñecida como Bushx, xa que a banda dos 70 Bush, liderada por Domenic Troiano, posuía os dereitos do nome nese país. En abril de 1997, anunciouse que Troiano aceptara permitirlles usar o nome de Bush no Canadá sen o x, a cambio dunha doazón de 20.000 dólares tanto á Starlight Children's Foundation como á Canadian Music Therapy Trust Fund.

Discografía
-----------

| Álbum | Ano | Selo |
| --- | --- | --- |
| *Sixteen Stone* | 1994 | Trauma/Interscope/Atlantic |
| *Razorblade Suitcase* | 1996 | Trauma/Interscope |
| *The Science of Things* | 1999 | Trauma/Interscope |
| *Golden State* | 2001 | Atlantic |
| *The Sea of Memories* | 2011 | Zuma Rock Records |
| *Man on the Run* | 2014 | Zuma Rock Records |
| *Black and White Rainbows* | 2017 | Zuma Rock Records |
| *The Kingdom* | 2020 | BMG Rights Management |
| *The Art of Survival* | 2022 | BMG Rights Management |

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q247949
* WorldCat
* VIAF: 143863881
* AllMusic: mn0000639056
* BNF: 13975544s
* Discogs: 3961
* Genius: Bush
* GND: 4543066-4
* IMDb: nm2799101
* ISNI: 0000 0001 0668 6005
* LCCN: no96011707
* MusicBrainz: ID
* NKC: xx0159867
* Songkick: 478333
* SUDOC: 176906339

 |
Coordenadas: 16°20′09.26″S 68°02′25.78″O﻿ / ﻿-16.3359056, -68.0404944

A estrada ó pé da fervenza de San Pedro.
O **Antigo camiño ós Yungas**, tamén coñecido como **Camiño da Morte**, é unha estrada ciclista de case 80 km de extensión, que une a cidade de A Paz e a rexión dos Yungas, ó nordés do departamento, antes da construción do tramo Cotapata-Santa Bárbara esta sección da vía foi parte da Ruta 3 da rede viaria fundamental de Bolivia. No presente, o seu uso está reservado ó ciclismo.

Ten moita sona polo seu perigo extremo e o número de mortes en accidentes de tránsito cada ano, (unha media de 209 accidentes e 96 persoas mortas ó ano). En 1995 o Banco Interamericano de Desenvolvemento bautizouno como o camiño máis perigoso do mundo, e as características da ruta convertérona nun destino turístico moi frecuente.

Historia
--------

Parte desta estrada foi construída con man de obra de prisioneiros paraguaios, durante a guerra do Chaco na década de 1930. Foi parte dunha das poucas rutas que conectan a selva amazónica do norte do país, coa urbe paceña.

Por mor das súas pendentes pronunciadas, cun ancho dun só carril (3 m nalgúns lugares), e a falta de gardarraís, este camiño tornábase extremadamente perigoso.

Ademais, na zona son habituais a choiva e a néboa, que diminúen notablemente a visibilidade, o chan enlamado e as pedras soltas que caen dende as montañas.

Notas
-----

1. ↑  "La ‘carretera de la muerte’". *El País Internacional*.
2. ↑  "The world's most dangerous road". *BBC News*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Camiño a Los Yungas***  |

### Ligazóns externas

* BBC News – The world's most dangerous road *(en inglés)*
* Photos and first-person video taken while driving the Yungas Road, November 2010 *(en inglés)*
**Bruce Barrymore Halpenny** é un recoñecido historiador militar británico, especialista en aeroportos e aeronaves militares. Tamén é moi coñecido polas historias sobre o seu pantasma e mais os misterios principalmente relacionados coa RAF.

Traxectoria
-----------

Halpenny esribira sobre aeroportos militares e da historia da RAF, da que era membro, durante a Segunda guerra mundial. Halpenny tamén é coñecido polos seus libros, que son chamados *Ghost Stations*, que se refiren a historias de pantasmas e de misterios e as súas conexións cos aeroportos militares e da RAF. Halpenny foi un personaxe activo nas campañas de numerosas organizacións e causas, especialmente no que se refire a veteranos, viúvas de guerra, feridos e inválidos militares. Falou, así mesmo, sobre a importancia da cultura e da identidade das rexións. Na década de 1970, foi o principal artífice para axudar a permitir ao aeroporto de Pescara tomar voos internacionais.

|  |  |
| --- | --- |
| Control de autoridades | 
* Wd: Q587332
* WorldCat
* VIAF: 40731115
* ISNI: 0000 0000 6733 6589
* LCCN: n82154308

 |
**Bruce Andrews**, nado en Chicago en 1948, é un poeta norteamericano, un dos creadores do movemento L=A=N=G=U=A=G=E.

Traxectoria
-----------

Estudou relacións internacionais na Universidade Johns Hopkins e ciencia política en Harvard. En 1973 publica o seu primeiro libro, *Edge*. En 1978 con Charles Bernstein edita a revista cultural *L=A=N=G=U=A=G=E*, os seus 13 números publicados foron fundamentais para o novo movemento de avangarda que tomou o nome da revista. En 1984 el e Bernstein publicaron a maioría do contido dos 13 números en *The L=A=N=G=U=A=G=E Book*.

A súa poesía fundaméntase no sistemático rachamento das normas da linguaxe, ata agora publicou corenta poemarios, entre os que destacan *I Don't Have Any Paper So Shut Up (Or, Social Romanticism)* (1992) e *Ex Why Zee: Performance Texts, Collaborations with Sally Silvers, Word Maps, Bricolage & Improvisation* (1995). Boa parte da súa obra última publicouna online.

Véxase tamén
------------

### Ligazóns externas

* Bruce Andrews en EPC, inclúe ligazóns a libros online/

|  |  |
| --- | --- |
| Control de autoridades | 
* Wd: Q3398760
* WorldCat
* VIAF: 106267587
* BNF: 12685659n
* FAST: 157164
* GND: 123237335
* ISNI: 0000 0001 0930 2484
* LCCN: n85812789
* NTA: 157794059
* SNAC: w6tf1506
* SUDOC: 11068382X

 |
| Cistáceas*Cistaceae* |
| --- |
| *Cistus albidus* |
| Clasificación científica |
| 

|  |  |
| --- | --- |
| Reino: | Plantae |
| División: | Magnoliophyta |
| Clase: | Magnoliopsida |
| Subclase: | Rosidae |
| Orde: | Malvales |
| Familia: | **Cistaceae**Juss. |

 |
| Xéneros |
| *Véxase o texto* |
| Sinonimia |
| *Véxase o texto* |

*Cistus salviifolius*
A das **cistáceas** (*Cistaceae*) é unha familia de plantas fanerógamas da orde das malvales.

Con de 170 a 200 especies distribuídas en 7 ou 9 xéneros, segundo os autores, son propias de zonas temperadas, en especial da rexión mediterránea.

Taxonomía
---------

### Descrición

A familia foi descrita en 1789 polo médico e botánico francés Antoine Laurent de Jussieu na súa obra *Genera plantarum, secundum ordines naturales disposita juxta methodum in Horto Regio Parisiensi exaratam*. París: Herissant et Theophile Barrois.

### Sinónimo

Ademais de polo nome actualmente válido, a familia coñeceuse tamén polo sinónimo:

* Helianthemaceae (heliantemáceas).

### Xéneros

O ITIS considera os xéneros seguintes:

* *Cistus* L. (xénero tipo)
* *Crocanthemum* Spach
* *Halimium* (Dunal) Spach
* *Helianthemum* Mill.
* *Hudsonia* L.
* *Lechea* L.
* *Tuberaria* (Dunal) Spach

Características
---------------

Son plantas arbustivas (*Cistus laurifolius*), subarbustivas (*Helianthemum canum*) ou herbáceas (*Tuberaria guttata*). 

Teñen follas simples, opostas (ás veces alternas), coriáceas, ás veces co bordo revoluto, xeralmente con pelos estrelados, con ou sen estípulas, e presentan glándulas con resinas e aceites.

Flores hermafroditas, actinomorfas, solitarias o reunidas en acios o en corimbos; cáliz con 5 sépalos, os 2 externos pequenos ou ás veces ausentes; corola con 5 pétalos fugaces, grandes, e cunha curta uña que, ás veces, está manchada; corolas de 3 pétalos; estames numerosos, como adoita ser xeralmente o caso nas demais familias da orde; xineceo súpero, con 3, 5, 8 o 10 carpelos.

Froitos en cápsula loculicida.

Notas
-----

1. ↑  "*Cistaceae*". *Tropicos.org. Missouri Botanical Garden*. Consultado o 13 de decembro de 2021.
2. 1 2 3  Cistaceae no GBIF. Consultado o 13 de decembro de 2021.
3. ↑  Cistaceae Juss. no IPNI.
4. 1 2  Cistaceae no ITIS. Consultado o 13 de decembro de 2021.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Cistáceas*** |

|  |  |
| --- | --- |
|  | Wikispecies posúe unha páxina sobre:  ***Cistáceas*** |

### Ligazóns externas

* Rock Rose Family. Cistaceae na EOL.

|  |  |
| --- | --- |
| Control de autoridades | 
* Wd: Q156282
* EBID: ID
* GEC: 0168671
* MAG: 2776485447

 |

|  |  |
| --- | --- |
| Identificadores taxonómicos | 
* APNI: 54512
* Dyntaxa: 2002792
* EOL: 4457
* EPPO: 1CISF
* FNA: 10194
* FoC: 10194
* Fossilworks: 55468
* GBIF: 6635
* iNaturalist: 57010
* IPNI: 30002304-2
* IRMNG: 115904
* ITIS: 22256
* NBN: NBNSYS0000159705
* NCBI: 69450
* Plazi: ID
* POWO: ID
* Soortenregister: 121039
* Tela Botanica: 100925
* Tropicos: 42000112
* VASCAN: 109
* VicFlora: ID
* WoRMS: 425793

 |

|  |  |
| --- | --- |
| Identificadores | 
* MeSH: D030601
* UMLS: C0697112

 |
**Bruce Condé**, nado en San Juan Capistrano (California) o 5 de decembro de 1913 e finado en Marrocos o 20 de xullo de 1992, foi un aventureiro norteamericano.

Traxectoria
-----------

Recibiu educación universitaria nos Ánxeles e foi profesor en diversas academias militares dos Estados Unidos antes da segunda guerra mundial, durante esta loitou en África do Norte e nas Ardenas chegando a capitán. Unha vez se renderon os alemáns foi destinado ó Pacífico co grao de comandante, máis logo pasou a servizo de contrainformación das Forzas Aéreas (USAF).

Tras deixar o exército nada se sabe del ata que aparece no Iemen, alí adoptou a súa cidadanía e a relixión islámica. Tras servir á monarquía iemení foi expulsado en 1958 para establecerse no Líbano como correspondente de *Linn's Stamp News*.

En 1963 foi nomeado conselleiro postal de Sharjah, abriu a primeira oficina postal do país e emitiu os primeiros selos deseñados polo propio Condé. Tras o derrocamento do xeque Al Qasimi volveu ó Iemen como xeneral do Exército Real e asesor postal, alí deseñou e emitiu gran variedade de selos cunha política filatélica que levaron a que o propio goberno do Iemen negase a lexitimidade ós seus selos e cancelacións. De novo Condé marchou para o Líbano onde seguiu a emitir selos fraudulentos do Iemen co propósito de enganar ós coleccionistas. Instalouse por un tempo en Granada e pasou os seus últimos anos en Marrocos.

|  |  |
| --- | --- |
| Control de autoridades | 
* Wd: Q4977288
* WorldCat
* VIAF: 91303298
* ISNI: 0000 0000 7695 9147
* LCCN: n2010009145
* NTA: 241419670

 |
Para outras páxinas con títulos homónimos véxase: Broullón.

**Broullón** é un lugar da parroquia de Xil no concello pontevedrés de Meaño, na comarca do Salnés. Tiña 100 habitantes no ano 2016, segundo datos do IGE, dos que 51 eran mulleres e 49 homes, o que representa manter practicamente a mesma poboación que tiña en 2010 e 2005, cando tiña 101 veciños en ámbolos censos.

As festas locais celébranse durante ó sábado, domingo e luns da segunda semana de setembro.

Lugares e parroquias
--------------------

### Lugares de Xil

| Lugares da parroquia de  Xil no concello de Meaño (Pontevedra) |  |
| --- | --- |
|  Broullón |
 Carballoso |
 Eiravedra |
 Ganón |
 O Castro |
 O Pazo |
 Picón |
 Valdamor |
 Vilaxuega |
 Xil |

### Parroquias de Meaño

| Galicia | Provincia de Pontevedra | Parroquias de Meaño |  |
| --- | --- |
| Covas (Santa Cristina) | Dena (Santa Eulalia) | Lores (San Miguel) | Meaño (San Xoán) | Padrenda (San Martiño) | Simes (Santa María) | Xil (Santa Eulalia) |
***Clases de lo social*** foi unha webserie galega en lingua castelá, dirixida polo pontevedrés Pablo Cacheda. De formato comedia, ten un total de 13 episodios de entre 6 e 10 minutos de duración. A primeira temporada estreouse en outubro de 2013, e a segunda en outubro de 2014.

Características
---------------

IES Sánchez Cantón, un dos escenarios da serie.
Está ambientada nun centro de ensino secundario e imaxina a existencia de clases sobre "o social". A idea orixinal provén da curtametraxe en galego *Unhas clases do social a tempo*, gravado en 2012.

Está estruturada en dous espazos: as aulas onde se imparten as clases (parte gravada no IES Sánchez Cantón de Pontevedra) e as distintas situacións en si, protagonizadas por Santiago Romay e Sabela Arán. Na webserie aparecen coñecidos rostros do audiovisual galego como Carlos Blanco Vila, Xulio Abonjo, Monti Castiñeiras, Avelino González, Mayka Braña, Carolina Vázquez, Rubén Riós, David Amor ou David Perdomo.

Notas
-----

1. ↑  "Unhas clases do social a tempo"

Véxase tamén
------------

### Ligazóns externas

* Páxina web oficial Arquivado 21 de xaneiro de 2015 en Wayback Machine. *(en castelán)*.
* Primeira e segunda tempadas.
* "A Internet" en *Somos ben curiosos* (TVG) presentado por Marta Doviro.